[pic] | ЕВРОПЕЙСКА КОМИСИЯ |

Брюксел, 15.2.2011

COM(2011) 70 окончателен

СТАНОВИЩЕ НА КОМИСИЯТА

относно проекта за решение на Европейския съвет за изменение на член 136 от Договора за функционирането на Европейския съюз по отношение на механизъм за стабилност за държавите-членки, чиято парична единица е еврото

СТАНОВИЩЕ НА КОМИСИЯТА

относно проекта за решение на Европейския съвет за изменение на член 136 от Договора за функционирането на Европейския съюз по отношение на механизъм за стабилност за държавите-членки, чиято парична единица е еврото

ЕВРОПЕЙСКАТА КОМИСИЯ,

като взе предвид Договора за Европейския съюз, и по-специално член 48, параграф 6, алинея втора от него,

като има предвид, че:

1. На 16 декември 2010 г. правителството на Белгия представи на Европейския съвет, в съответствие с член 48, параграф 6, първа алинея от Договора за Европейския съюз (ДЕС), предложение за преразглеждане на член 136 от Договора за функционирането на Европейския съюз (ДФЕС) чрез добавяне на параграф, по силата на който държавите-членки, чиято парична единица е еврото, могат да установят механизъм за стабилност, който да се задейства, ако е абсолютно необходимо да се гарантира стабилността на еврозоната като цяло, и в който се посочва, че предоставянето на необходимата финансова помощ в рамките на механизма ще бъде строго обвързано с условия.

2. На своето заседание на 16 и 17 декември 2010 г. Европейският съвет постигна съгласие, че ДФЕС следва да бъде изменен, така че държавите-членки от еврозоната да установят такъв европейски механизъм за стабилност.

3. За тази цел Европейският съвет одобри текста на проект на решение за изменение на ДФЕС и реши незабавно да започне опростената процедура за преразглеждане, предвидена в член 48, параграф 6 от ДЕС.

4. С писмо от 20 декември 2010 г. председателят на Европейския съвет поиска становището на Комисията.

5. С проекта на решение, приет от Европейския съвет, в член 136 от ДФЕС се добавя параграф 3, който постановява, че държавите-членки, чиято парична единица е еврото, могат да установят механизъм за стабилност, който да се задейства, ако е абсолютно необходимо да се гарантира стабилността на еврозоната като цяло, и в който се посочва, че предоставянето на необходимата финансова помощ в рамките на механизма ще бъде строго обвързано с условия.

6. Този параграф, който следва да бъде част от разпоредбите на ДФЕС, специфични за държавите-членки, чиято парична единица е еврото, потвърждава, че правната рамка на Съюза не се противопоставя на това държавите-членки, чиято парична единица е еврото, да установят постоянен механизъм за стабилност, който позволява предоставянето на необходимата финансова помощ.

7. Някои от основните елементи на бъдещия механизъм бяха предмет на декларация на Еврогрупата по време на срещата ѝ на 28 ноември 2010 г. и бяха одобрени от Европейския съвет.

8. С настоящото становище Комисията желае, от една страна, да разгледа проекта за решение, одобрен от Европейския съвет, с оглед на условията, свързани с използването на опростената процедура за преразглеждане, и от друга страна, да се произнесе върху съдържанието на изменението на договора.

9. На първо място, Комисията смята, че са изпълнени условията за използване на опростената процедура за преразглеждане, предвидена в член 48, параграф 6 от ДЕС.

10. От една страна изменението засяга разпоредба от част трета на ДФЕС, която се отнася до вътрешните политики и дейности на Съюза. Освен това Комисията отбелязва, че то не засяга пряко или непряко останалите части на ДФЕС.

11. От друга страна това изменение не засяга правомощията, предоставени на Съюза по силата на договорите. С него не се създава ново правно основание с цел да се позволи на Съюза да предприеме действие, което е било невъзможно преди изменението на Договора. Съгласно проекта на решението постоянният механизъм за стабилност ще бъде установен пряко от държавите-членки, чиято парична единица е еврото.

12. С проекта на решението също така не се намаляват правомощията, предоставени на Съюза и на неговите институции. По-специално няма да бъдат засегнати нито специфичните механизми за солидарност, предвидени в членове 122 и 143 от ДФЕС в случай на трудности или сериозна заплаха от трудности в дадена държава-членка, нито правомощията на Съюза по отношение на координацията и наблюдението на икономическата и финансовата политика на държавите-членки като цяло и на държавите-членки, чиято парична единица е еврото, в частност.

13. Във връзка с този аспект на 29 септември 2010 г. Комисията предложи амбициозен законодателен пакет, насочен към решително укрепване на икономическото управление, и по-специално в еврозоната; Комисията приветства изразената от Европейския съвет политическа подкрепа за пакета. Световната икономическа и финансова криза разкри и засили необходимостта от заздравяване на рамката, създадена за Икономическия и паричен съюз (ИПС), за консолидиране на макроикономическата стабилност и жизнеспособност на публичните финанси. Това заздравяване изисква по-тясно координиране на икономическите и бюджетните политики на държавите-членки от еврозоната, което е ключовата цел, залегнала в основата на законодателния пакет на Комисията, който в момента се обсъжда в Европейския парламент и в Съвета. Тази цел беше призната и разгърната също така в окончателния доклад, представен на Европейския съвет през октомври 2010 г. от работната група, председателствана от председателя на Европейския съвет.

14. Следователно бъдещият механизъм за стабилност следва неминуемо да се основава на икономическото управление, водено от Съюза в еврозоната. Строгите условия, с които е предвидено да бъде обвързано предоставянето на помощ по механизма, следва да се основават на насоките, изработени на равнище на Съюза, за да се допринесе за доброто функциониране на ИПС. Комисията ще предприеме всички необходими инициативи, законодателни или незаконодателни, за да гарантира съгласуваността между бъдещия механизъм и икономическото управление, водено от Съюза по-специално в еврозоната, като съблюдава правомощията, предоставени от Договора на Съюза и неговите институции.

15. Освен засиленото икономическо управление, заздравяването на рамката за ИПС изисква също така създаването на стабилен институционален и финансов механизъм за справяне с трудности или сериозна заплаха от трудности в една или повече държави-членки от еврозоната. Събитията през 2010 г. илюстрираха възможните рискове от разпространяване на финансовите трудности, пред които е изправена една държава-членка на еврозоната. Ето защо, въпреки че бе възможно бързото откриване на временни решения посредством създаването на Европейския механизъм за финансова стабилизация и Европейския фонд за финансова стабилност, Комисията напълно подкрепя принципа за създаване на постоянен механизъм.

ДАВА ПОЛОЖИТЕЛНО СТАНОВИЩЕ

относно проекта за решение на Европейския съвет за изменение на член 136 от Договора за функционирането на Европейския съюз по отношение на механизъм за стабилност за държавите-членки, чиято парична единица е еврото.

Настоящото становище се изпраща на Европейския съвет.